Návrh
na dislokáciu špecializovanej miestnej štátnej správy

     	Uznesením č. 371 zo 14. mája 2003 vláda Slovenskej republiky schválila koncepciu reformy verejnej správy a uložila ministrom dotknutých ministerstiev úlohy, ktorými sa má zabezpečiť vytvorenie právnych, finančných a materiálno-technických predpokladov na realizáciu koncepcie reformy verejnej správy v súlade so schválenou koncepciou.

    	V nadväznosti na návrhy právnych predpisov upravujúcich zriadenie novej sústavy orgánov miestnej  štátnej správy a kvantifikáciu finančných prostriedkov na jej realizáciu  schválenú uznesením vlády č. 691 zo 16. júla 2003 ku kvantifikácii finančných prostriedkov potrebných na realizáciu koncepcie reformy verejnej správy a harmonogramu úloh súvisiacich                     s transformáciou krajských úradov a zrušením okresných úradov bol podľa bodu B.7. uznesenia vlády č. 371 vypracovaný návrh na dislokáciu špecializovanej miestnej štátnej správy, ktorý spolu s finančným zabezpečením orgánov špecializovanej miestnej štátnej správy v návrhu štátneho rozpočtu na rok 2004 a zásadami transformácie informačného systému miestnej štátnej správy na orgány špecializovanej miestnej štátnej správy vytvára základný rámec na bezproblémový výkon úloh v pôsobnosti novej sústavy miestnej štátnej správy z hľadiska jej priestorového zabezpečenia.

     	V súlade so zásadami priestorového zabezpečenia špecializovanej miestnej štátnej správy podľa schválenej koncepcie sa pri návrhu na jej dislokáciu vychádzalo zo súčasného umiestnenia krajských úradov a okresných úradov, ako aj úradov práce, ktoré sa stávajú súčasťou miestnej štátnej správy. Pri rozhodovaní o jej  umiestnení hlavným kritériom bolo efektívne využitie súčasných priestorov, minimalizovanie presunov a výdavkov na sťahovanie, navrhované sídla úradov, technický stav priestorov, vybavenie informačnými       a komunikačnými technológiami, priestorové potreby výkonu úloh špecializovanej miestnej štátnej správy z hľadiska umiestnenia zamestnancov a vytvorenia osobitných podmienok na plnenie ich úloh (napríklad na úseku dopravy sú potrebné na výkon úloh vhodné parkovacie priestory pre vozidlá), plocha kancelárskych priestorov pripadajúca na jedného zamestnanca tak, aby vyhovovala požiadavkám zdravej a bezpečnej práce, vzájomná súvislosť úloh v pôsobnosti orgánov špecializovanej miestnej štátnej správy, a samozrejme zabezpečenie vhodnej dostupnosti poskytovaných služieb fyzickým a právnickým osobám koncentráciou úradov špecializovanej miestnej štátnej správy rovnakého stupňa pre každý obvod do jedného sídla, aby sa eliminovala potreba občanov cestovať do viacerých sídiel v prípadoch, v ktorých je nevyhnutná ich osobná účasť na riešení problému za súčinnosti dvoch alebo viacerých orgánov.

         	Pri rozhodovaní o umiestnení špecializovanej miestnej štátnej správy bolo nutné zohľadniť aj umiestnenie už existujúcich špecializovaných miestnych štátnych orgánov na úseku katastra nehnuteľností, čiastočne aj na úseku veterinárnej starostlivosti a štátnej školskej inšpekcie, ako aj umiestnenie úradov samosprávnych krajov v budovách v správe Krajského úradu v Trnave, v Trenčíne, v Nitre, v Prešove, v Banskej Bystrici a v Žiline.  

      	Stanovené kritériá sa zohľadnili pri umiestnení väčšiny novovznikajúcich orgánov špecializovanej miestnej štátnej správy. Pokiaľ to navrhovaný počet zamestnancov, ktorý bude zabezpečovať výkon úloh na  jednotlivých stupňoch orgánov špecializovanej miestnej štátnej správy umožňoval, budú mať orgány špecializovanej  miestnej štátnej správy svoje sídla v doterajších priestoroch. V zásade sa navrhuje, aby druhostupňové orgány špecializovanej miestnej štátnej správy boli umiestnené v budovách v súčasnosti  slúžiacich na umiestnenie krajských úradov. Tieto budovy sú majetkom štátu v správe krajských úradov. V prípade dostatočných priestorových kapacít v budovách krajských úradov budú v týchto budovách umiestnené aj obvodné úrady. Pri umiestnení krajských úradov a obvodných úradov boli zohľadnené aj nové úlohy, ktoré budú tieto orgány plniť v ďalšom období pri vedení nového registra obyvateľov a výkone tzv. správnych agend (občianskych preukazov, cestovných dokladov, vodičských preukazov a dopravno-správnych činností). Na činnosť pracovísk špecializovanej miestnej štátnej správy sa využijú predovšetkým priestory užívané okresnými úradmi vo vlastníctve štátu, ako aj budovy uvoľnené po zrušených vojenských správach. Návrh na dislokáciu uvádza, ktorý orgán miestnej štátnej správy je správcom majetku štátu, v ktorých prípadoch sa vykoná prevod správy v prospech nového správcu (za nového správcu sa určil orgán miestnej štátnej správy, ktorý je väčšinovým užívateľom) a ktoré orgány budú užívať priestory na základe zmlúv o výpožičke alebo zmlúv o nájme. V záujme zabezpečenia primeraného umiestnenia všetkých orgánov špecializovanej miestnej štátnej správy a koordinovaného postupu pri sťahovaní sa ukladá prednostom krajských úradov vypracovať lokalizačný plán, v ktorom sa určí rozsah užívania priestorov jednotlivými orgánmi špecializovanej miestnej štátnej správy a harmonogram sťahovania a koordinovať v spolupráci s prednostami orgánov špecializovanej miestnej štátnej správy postup pri sťahovaní, aby nebol narušený výkon úloh v pôsobnosti týchto orgánov. Zároveň sa ukladá príslušným odvetvovým ministrom zabezpečiť, aby ním riadení správcovia majetku štátu v zmluvách o výpožičke povinne dohodli rozsah užívania priestorov pre vypožičiavateľov určený v lokalizačných plánoch.

            Pri umiestnení orgánov špecializovanej miestnej štátnej správy, i napriek využitiu v súčasnosti užívaných priestorov krajskými úradmi a okresnými úradmi a úradmi práce sa nepodarilo z kapacitných dôvodov zabezpečiť vhodné umiestnenie orgánov miestnej štátnej správy v Komárne, kde vôbec nie sú vhodné a kapacitne dostatočné priestory najmä na umiestnenie územného úradu práce, sociálnych vecí a rodiny. Obdobná situácia je aj v umiestnení úradu práce, sociálnych vecí a rodiny v Leviciach ako aj Ústredia práce, sociálnych vecí a rodiny v Bratislave. Ministerstvo práce, sociálnych vecí a rodiny Slovenskej republiky uvedené dôvody akceptovalo a súhlasí s navrhovaným riešením. Samozrejme i naďalej bude ministerstvo vnútra v rámci dislokačnej komisie spolupôsobiť pri hľadaní možnosti vhodného umiestnenia nielen uvedených úradov, ale aj ostatných úradov, v záujme vytvorenia primeraných podmienok na ich činnosť. 
      
          Na základe pripomienok ministerstva práce, sociálnych vecí a rodiny k umiestneniu orgánov špecializovanej miestnej štátnej správy v jeho odvetvovej pôsobnosti v Košiciach, v Prešove, v Komárne, v Leviciach, v Nitre a v Nových Zámkoch prednesených na rokovaní vlády 14. októbra 2003, najmä požiadavky minimalizovať počet objektov, ktoré budú užívané na výkon miestnej štátnej správy v jeho odvetvovej pôsobnosti v Nitre, v Leviciach, v Nových Zámkoch a v Komárne, bol návrh na umiestnenie orgánov špecializovanej miestnej štátnej správy prehodnotený. Prehodnotenie umiestnenia úradov práce, sociálnych vecí a rodiny v Košiciach, v Prešove, v Komárne a v Leviciach sa nedotklo umiestnenia iných orgánov špecializovanej miestnej štátnej správy. V Nitre a v Nových Zámkoch budú úrady práce, sociálnych vecí a rodiny umiestnené v jednom objekte. Toto riešenie si vyžiadalo zmeny v umiestnení ostatných orgánov špecializovanej miestnej štátnej správy v týchto sídlach úradov, ako aj potrebu zabezpečiť využívanie vybudovaných systémov v oblasti civilnej ochrany, integrovaného záchranného systému a priestorov, ktoré slúžia v týchto budovách na archívne účely a podobne. Z uvedeného dôvodu sa ukladá novým správcom zmluvne zabezpečiť využívanie týchto priestorov na plnenie zákonných úloh orgánov, ktoré budú vypožičiavateľmi v rozsahu určenom v lokalizačných plánoch.

        So zmenami v umiestnení orgánov špecializovanej miestnej štátnej správy v Nitre zásadne nesúhlasí ministerstvo školstva a ministerstvo dopravy, pôšt a telekomunikácií, ktoré namieta nedostatok parkovacích priestorov pri objekte, v ktorom má byť umiestnený krajský úrad dopravy a pozemných komunikácií a obvodný úrad dopravy a pozemných komunikácií. Podľa vyjadrenia Krajského úradu v Nitre je pri objekte cca 20 parkovacích miest a v blízkosti objektu ďalších cca 100 parkovacích miest. Uvedený počet parkovacích miest považuje krajský úrad na výkon úloh úradu dopravy a pozemných komunikácií za dostatočný. 

        Vzhľadom na to, že po oboznámení so zmenami v umiestnení orgánov miestnej štátnej správy na rokovaní štátnych tajomníkov 25. novembra 2003 k súhlasu zo strany uvedených ministerstiev nedošlo a  rozpor v umiestnení orgánov miestnej štátnej správy sa dotýka len umiestnenia orgánov v Nitre, predkladá sa materiál na rokovanie vlády na schválenie v dvoch alternatívach. Prvá alternatíva obsahuje zmeny v umiestnení orgánov miestnej štátnej správy v Nitre v súlade s požiadavkou ministerstva práce, sociálnych vecí a rodiny. Druhá alternatíva predstavuje pôvodný návrh umiestnenia orgánov miestnej štátnej správy v Nitre. Ministerstvo vnútra odporúča prijať alternatívu č. 1, nakoľko táto alternatíva  optimalizuje umiestnenie orgánov špecializovanej miestnej štátnej správy v Nitre.
 
          V záujme zabezpečenia kontinuity úloh miestnej štátnej správy a usporiadania majetkových, finančných a personálnych vzťahov súčasných krajských úradov a okresných úradov sa predpokladá, že proces dislokácie špecializovanej miestnej štátnej správy  sa ukončí najneskôr do 30. júna 2004. Ku dňu vzniku špecializovanej miestnej štátnej správy                 a k termínu navrhovaného zrušenia okresných úradov a transformácie krajských úradov nebudú doterajšie  užívacie vzťahy usporiadané podľa predloženého návrhu na dislokáciu. Vzhľadom na finančné zabezpečenie úloh špecializovanej miestnej štátnej správy  v štátnom rozpočte na rok 2004, v nadväznosti na schválený návrh na dislokáciu orgánov špecializovanej miestnej štátnej správy bude  potrebné pripraviť v spolupráci s prednostami krajských úradov uzatvorenie zmlúv o výpožičke, úpravu nájomných vzťahov a výpožičky s orgánmi špecializovanej miestnej štátnej správy, ktoré vstupujú do práv a povinností správcu, nájomcu alebo vypožičiavateľa. Tiež bude potrebné  pripraviť ukončenie tých vzťahov budúcimi správcami majetku štátu, nájomcami alebo vypožičiavateľmi, t.j. tými orgánmi špecializovanej miestnej štátnej správy, ktoré sa stanú právnymi nástupcami v týchto vzťahov v prípadoch ukončenia užívania priestorov na plnenie svojich úloh alebo v súvislosti s plnením zverených úloh. Uvedené úlohy bude potrebné pripraviť ešte pred nadobudnutím účinnosti zákonov o špecializovanej miestnej štátnej správy tak, aby zmluvné vzťahy mohli byť uzatvorené s účinnosťou od 1. januára 2004.
    
          Predložený návrh na dislokáciu miestnej štátnej správy vytvára podmienky nielen na umiestnenie novej sústavy orgánov miestnej štátnej správy a kontinuálny výkon jej úloh, ale na jej základe dôjde aj k úspore výdavkov štátneho rozpočtu na správu a užívanie budov.       V súčasnosti krajské úrady a okresné úrady užívajú na výkon svojej činnosti spolu 293 budov. V tomto počte sú zahrnuté i budovy, v ktorých sú umiestnené stále a dočasné pracoviská okresných úradov, sklady a garáže. Okresné úrady a krajské úrady majú v správe celkom 167 budov (ostatné budovy sú v nájme alebo vo výpožičke), z ktorých sa na základe návrhu na dislokáciu prestane užívať 62 budov. Predpokladá sa, že prebytočným majetkom štátu po realizácii návrhu na dislokáciu bude cca 100 budov, ktoré sú v súčasnosti vo vlastníctve štátu v správe krajských úradov a okresných úradov a v správe alebo vo vlastníctve úradov práce. Okrem toho sa zníži aj počet nájomných vzťahov a výpožičiek. Konkrétne zníženie výdavkov na správu a užívanie budov bude však možné vyčísliť až po vykonanej dislokácii miestnej štátnej správy a predložení návrhu na využitie administratívnych budov v správe krajských úradov    a okresných úradov  vláde Slovenskej republiky podľa bodu B.8. uznesenia č. 371 k návrhu koncepcie usporiadania miestnej štátnej správy.